Die oorsaak van koning Nebukadnésar se wraaksug.
JDT 1:1 : IN die twaalfde jaar van die koningskap van Nebukadnésar, wat oor die Assiriërs geregeer het in Ninevé die groot stad, en in die dae van Arpagsad wat in Ekbatana koning van die Mediërs gewees het -
JDT 1:2 : dit is hy wat naby Ekbatana in 'n kring mure gebou het uit gekapte klippe wat drie voorarm breed en ses voorarm lank was; en die hoogte van die muurwerk het hy sewentig voorarm gemaak en die breedte daarvan vyftig voorarm;
JDT 1:3 : by die poorte daarvan het hy torings gebou met 'n hoogte van honderd voorarm, terwyl hy die fondamente na die mure se kant toe sestig voorarm breed gemaak het;
JDT 1:4 : die poorte daarvan het hy wagpoorte gemaak tot 'n hoogte van sewentig voorarm en met 'n breedte van veertig voorarm vir die uitvalle van sy berede mag en van die geledere van sy voetknegte -
JDT 1:5 : in daardie dae het koning Nebukadnésar oorlog gevoer teen koning Arpagsad op die groot vlakte; sy is die vlakte in die landstreek Rágaoe.
JDT 1:6 : Teen hom het al die bewoners van die Bergland saamgekom en al die wat by die Eufraat woon en by die Tigris en die Hidasyes, onder die aanvoering van Arfog, die koning van die Elamiete. En baie volke het saamgekom in die slagorde van die kinders van die Ehaldoe.
JDT 1:7 : Toe het koning Nebukadnésar van Assirië boodskappers gestuur na al die inwoners van Persis en na almal wat na die weste woon, na die bewoners van Cilícië en Damáskus en die Libanon en die Anti-Libanon, en na al die bewoners in die kusgebied,
JDT 1:8 : en na die nasies van die Karmel en van Gílead en van Opper-Galiléa en van die groot Esdrelonvlakte,
JDT 1:9 : na almal in Samaría en in die stede van haar, en na die wat oorkant die Jordaan is tot Jerusalem en Bet-Anot en EIísa en Kádes en by die spruit van Egipte, en Tapnes en Raämses en die hele Aarde van Gosen
JDT 1:10 : tot bo Tanis en Memfis, en na al die bewoners van Egipte sover soos die grense van Kush.
JDT 1:11 : Maar al die bewoners van die hele grondgebied het die oproep van koning Nebukadnésar van Assirië geminag; en hulle het nie met hom saamgekom vir die stryd nie, omdat hulle hom nie gevrees het nie en hy vir hulle maar net een man gewees het. En hulle het sy gesante met leë hande in oneer weggestuur.
JDT 1:12 : Toe het Nebukadnésar baie toornig geword op daardie hele gebied, en hy het gesweer by sy troon en sy koningskap om die hele grondgebied van Cilícië en Damaskéne en Sírië uit te roei met sy swaard, eweas al die bewoners van die Aarde van Moab en die kinders van Ammon en die hele Hebreeuse grondgebied, en al die bewoners van Egipte sover soos die grense van die twee mere.
JDT 1:13 : En hy het hom met sy leërmag teenoor koning Arpagsad opgestel in die sewentiende jaar; en hy was sterk in sy stryd en het die hele leër van Arpagsad en sy perde en sy waens vernietig.
JDT 1:14 : Hy het sy stede oormeester en na Ekbatana getrek; hy het die torings oorweldig en die strate van haar geplunder en sy roem tot skande gemaak.
JDT 1:15 : Arpagsad het hy in die berge van Ragaoe gevange geneem en hom met sy werpspiese doodgesteek en hom verdelg tot vandag.
JDT 1:16 : Toe het hy na Ninevé teruggekeer, hyself en die hele bont menigte en sy baie groot skare van krygsmanne. Daar het hy ligsinnig en losbandig geleef, hyself en die leërmag, vir 'n tyd van honderd-en-twintig dae.